Nuuskommentaar: Zindzi in Ramaphosa se invloedsfeer – maar ganse SA bloei saamZindzi Mandela (Foto: Twitter) Die telefoniese preek wat die minister van internasionale betrekkinge, Naledi Pandor, met Zindzi Mandela, ambassadeur in Denemarke, gehad het oor haar, Zindzi, se rassistiese twiets, was klaarblyklik soos water op die eend se rug. Die tirades per Twitter duur steeds voort. So tussenin het die Phumzile van Damme-saga ook ’n wending geneem toe die gesin met wie sy aan die Kaapse Waterkant in ’n “rassistiese” onderonsie betrokke was, na vore gekom het en hul kant van die saak gestel het. Van Damme het na bewering voor hulle in ’n ry probeer indruk. En toe sy teengegaan is, self met rassistiese beskuldigings vorendag gekom het. Dit is maar enkele voorbeelde waar die wurgketting stywer om pres. Cyril Ramaphosa se nek begin span, en hy skynbaar volhou om verkeerd te reageer (as hy reageer) – met ’n openbare beskermer (OB) wat skynbaar ’n baie steil bult vir die president aan die bou is. Die lys van omstredenes wat Ramaphosa in sy invloedsfeer intrek, word al hoe langer en lei nou tot al hoe meer omstredenheid. Een persoon wat haar nié in hierdie sfeer bevind nie, is die OB, die moontlik selfs nog meer omstrede adv. Busisiwe Mkhwebane. Sy sorg dat die geringste misstappie, of vermeende misstap van Ramaphosa of sy ringkoppe, so in die nuus bly dat daar nou al hoe meer opskrifte is wat vra of sy nie dalk iets meer as net die kat aan die stert beet het nie, en dat Ramaphosa die spit daaroor kan afbyt. Veral Gwede Mantashe, Tito Mboweni en Pravin Gordhan bly in haar visier. Ramaphosa, wat self kwesbaar is oor ’n geldjie vir sy ANC-leiersverkiesing, hanteer die situasie maar aan die lomp kant. Die moontlikheid dat dit staatskapers terug in die stoel kan plaas word selfs geopper. Iemand wat meen dat Ramaphosa nie beheer aan die verloor is nie, is waarskynlik eers ná Kodesa gebore, waar hy die reputasie gekry het dat hy van die “briljantste” breine wat die NNP in die veld kon stoot met minagtend min moeite met lang donkie-ore kon uitrus. Die nuus dat Ramaphosa vir Zindzi vir ’n verdere ses maande as ambassadeur in Denemarke gaan aanhou (sodat Ramaphosa genoeg tyd het om te besluit wat om met ambassadeurs wie se ambassadeurskontrakte verstryk het te doen) versterk die indruk dat ander faktore as die bestaande internasionale praktyk swaarder weeg, en baie daarmee te doen het dat Zindzi, ’n openlike ondersteuner van die EFF en Julius Malema, te veel invloed uitoefen om gewoon vir die uiterste rassistiese wangedrag gepos te word. Sy daag die regering boonop uit deur die Deense regering se arm te probeer draai om Malema as ’n spreker te nooi na ’n SA gerigte ekspo. In haar jongste Twitterade vaar sy verwoed uit teen mede-twitteraars wat op die oog af van haar verwag om ’n meer versoenende rol te speel volgens die voorbeeld wat haar pa gestel het. Sy skaar haar openlik en uitdruklik by die nalatenskap van haar ma, Winnie, wat ook nie as versoener bekend gestaan het nie. Zindzi Mandela se sarkastiese twiet aan Max du Preez. (Skermskoot: Twitter) Die ironie drup sterk uit dié stelling. Op haar Twitter-rekening stel sy haarself bekend as die “Founder of the Mandela Legacy Inc.” Iemand wat nog nie van dié spook gehoor het nie, bevind hulle in goeie geselskap, want as die stigter se gesindheid lynreg met dié van hierdie instelling bots, is dit erg verwarrend. Om agter die kap van die byl gegoogle te kom, is omtrent soos alle paaie wat na die Nelson Mandela-stigting loop. En die stigting trap weer met mening modder oor Zindzi. Eers is in die media berig die stigting wil na haar aanvanklike tirade ’n ontmoeting met haar reël, toe is dit weer ontken, en in die proses is eintlik van gerespekteerde joernaliste soos Jacob Rooi leuenaars gemaak. Met te veel bewyse op die tafel het die stigting teruggekrabbel met ’n woordspeling wat enige ambassadeur of politikus jaloers sou maak. So tussenin het Zindzi ook Max du Preez se hare deurmekaar getwiet, en hom selfs in een spottend as “baas” aangespreek. Geen wonder nie ’n bekende kommentator het, sonder om ’n naam te noem, onder groot gelag op ’n radioprogram gesê dat middernagtelike twiets verwelkom word, want mense is nogal geneig om laataand, met ’n paar doppe in, te sê presies hoe hulle voel. So tussenin voed hierdie soort onmin ook rassegevoelens. Anders as die fiksie waarmee die regering grootliks omgaan word rassegevoelens nie net beïnvloed deur dit wat wit mense sê of doen nie. Die DA sit nou juis weer met ’n taai toffie tussen die voortande oor die herrie waarby Van Damme betrokke is, nadat die gesin wat sy van rassisme teenoor haar by die Waterkant beskuldig het, met hul weergawe vorendag gekom het. Volgens hulle was Van Damme die een wat rassisties opgetree het, nadat die gesin beswaar gemaak het oor Van Damme voor hulle in ’n tou probeer indruk het. Dié saak het juis geëskaleer nadat Helen Zille (per twiet) gemaan het die gesin moet eers hul kant van die saak stel voor hulle veroordeel word. Van Damme het woedend teenoor Zille gereageer. Dit het sedertdien geblyk talle mense is nou al boordensvol daarvoor dat sodra ’n swart en ’n wit persoon oor iets haaks is, is die wit persoon sommer rassisties, al was hy/sy die slagoffer van rassisme. “Baas” Max het dit nou ook aan eie bas beleef. Ja, daar is baie wit mense wat die land ’n groot verskoning verskuldig is oor rassistiese optrede. Maar daar is ook baie swart mense wat hulle ook daaraan skuldig gemaak het en wat die land ook ’n groot verskoning verskuldig is, of by gebrek aan ’n verskoning, geMomberg te word. Julius, Zindzi, Phumzile (as dit sou blyk dat die gesin die waarheid praat), Andile Mngxitama en ’n ellelange lys (baie teen wie reeds klagtes by die SAPD, Menseregtekommissie en elders gelê is) moet sommer voor in die ry staan (asseblief sonder om in te druk).